الست المصرية على مر التاريخ قدرت تثبت إنها شريك حقيقي للراجل في حاجات كتير
ومع ذلك، وإحنا في سنة 2011، لسه بنلاقي ناس في مصر بتبص للست نظرة
فيها تناقض وفيها ظلم
أنا ليا 3 تجارب مختلفة للعمل
أول تجربة.. هاحكي من وجهة نظري كمرأة طبعًا إيه الفرق بين شغلي وبين شغل الرجالة
أوكيه أنا كنت محظوظة أصلاً إني جاتلي أول شغلة بعد التخرج مصادفة
ولقينا رئيس القسم اللي أنا اشتغلت فيه كانت ست
فاحتمال ماكانش عندها مشكلة قوي مع كوني ست ولا راجل
كانوا مفضلين لو إنه ولد يشتغل
ولكن لاحظوا إن الولاد اللي بتيجي
كانت بتبقى أقل كفاءة وأقل نشاط من البنات
اشتغلت
بس كان من الملفت في خلال الست سنين اللي اشتغلتهم في أول شركة اشتغلت فيها
وهي مؤسسة صحفية ليها موقع على الإنترنت
إنه كان فيه gap
في المرتبات بين الولاد والبنات
والولاد كانوا دايمًا بياخدوا مرتبات أعلى
حتى لو بيشتغلوا شغل أقل
حتى لو في كادر وظيفي أقل
وكان بيبقى المنطق في ده إنهم مسئولين عن بيت وأسرة
فبالتالي هم أحق بمرتب أكبر
أنا ماظنش إن المجتمع المصري مابيتقبلش عمل المرأة
يعني أنا متهيألي المشاكل اللي بتقابل الستات في الشغل
مش إن الناس مش قابلة إنهم ينزلوا الشغل
أكتر ماهي إن بيبقى عندهم حالات معينة بتمنعهم إنهم يعملوا ده
يعني مثلاً أنا عندي أصحاب كتير أنا أعرفهم
اختاروا بنفسهم إن هما يقعدوا أكتر من سنة
في الأول وهما في البيت
جمب أطفالهم وهما صغيرين
ولما حاولوا بعد كده أو حبوا إن هما يرجعوا تاني لسوق العمل
قابلتهم مشاكل
من نوعية إن مثلاً عايزين يلاقوا تدريب أو توجيه
ومش عارفين مين ممكن يساعدهم في إن هما يلاقوا ده
فيه بعضهم بيحاول إن هو يلاقي فرصة إنه يلاقي منح مجانية مثلاً
تساعده إنه يرجع برضه سوق العمل تاني
مابيلاقوش اللي يقدر إنه هو يوجههم على الطريق الصح
إنهم يوصلوا للمنح دي إزاي
فيه في حالات كتيرة تانية
سيدات بيفكروا إن هما مثلاً يعملوا مشاريع خاصة بيهم في البيت
وبيبقوا محتاجين برضه مساعدة من نوع ما
حد يقدر يقول لهم إيه الخطوات عشان يقدروا إن هما يوصلوا لده
محتاجين دور أقوى للمرأة في مصر في الفترة اللي جاية
وبما إننا داخلين على فترة انتخابات
يمكن تكون أول انتخابات حقيقية هاتحصل في مصر
محتاجين إنه يكون فيه توعية سياسية للمرأة أكتر من كده
يكون فيه tips
سهلة على المواقع المتخصصة للمرأة
تقدر إن هي بالمرة وهي داخلة كده كده على الموقع ده
تعمل حاجة.. تقرا حاجة تقولها أنا إزاي أروح انتخب
إيه نظام القايمة
إيه نظام الفردي
سير الانتخابات بيمشي إزاي
الحاجات دي محتاجة إن المرأة تعرفها بسرعة قبل الانتخابات
فدي تكون فكرة كويسة لو نحطها على المواقع المتخصصة للمرأة
وإحنا داخلين على عصر جديد
بنشوف فيه مصر من غير فساد ولا استبداد
نفسنا كمان نشوف نظرة جديدة للستات في مصر
صوت المرأة المصرية" موقع جديد"
بيرفع الوعي، وبيساعد الستات في حل مشاكلهم
تابعونا